《次韵刘省元希范题孙伯温舫斋》
唐代·吕颐浩

昔年曾伴江湖客，泛宅浮家烟水阔。兰旌桂棹去夷犹，醉吟烂赏湖山色。

即今别来四五年，渔蓑烟艇想依然。驱车终岁走尘土，梦魂犹在苕霅间。

主人好事谁能敌，凿藓诛茅开一室。宛如画舫到江南，左列图书右经籍。

嗟予踪迹若飞蓬，笑谈偃息幸相从。有时睡觉惊四顾，恍然身在船窗中。

经营雅协沧洲趣，祇欠云涛破烟雾。萧萧风雨夜深时，忆著扁舟横野渡。

羡君腹大饱诗书，笔端摛藻飞琼琚。行看乘槎犯牛斗，吾知此舍真蘧庐。

作者简介：吕颐浩（1071年—1139年4月30日），字元直，其先乐陵人，徙齐州。南宋初年名相。为昭勋阁二十四功臣之一。著有文集十五卷，已佚，今存《忠穆集》等。吕颐浩在相位时，颛肆自用，力排李纲、李光诸人。创立月椿钱，为东南患。然宣和伐燕之役，颐浩随转运；奏燕山河北危急五事，请议长久之策，一时称其切直。又苗傅等为逆，颐浩与张浚创议勤王，卒平内难。少长西北两边，娴於军旅；应诏上战守诸策，条画颇备。